Gebou-ineenstorting: Dodetal styg tot vier | Maroela Media
Gebou-ineenstorting: Dodetal styg tot vier
Foto: Pheladi Sethusa, @pheladi_s / Twitter
Reddingswerkers het 'n vierde liggaam gevind in die puin van die gebou wat Woensdagoggend in Power Park in Soweto ineengestort het.
Nana Radebe, woordvoerder van die Johannesburgse nooddienste, sê die liggaam is onder die puin verwyder terwyl drie ander liggame steeds onder die puin vasgekeer is. Die gebou was 'n ou kragstasie wat agter die Orlando-torings geleë is.
Nooddienspersoneel moes Donderdag 'n man se arm op die toneel amputeer om hom uit die puin te red. "Nooddienswerkers en traumadokters kon nie die balk van sy arm verwyder nie, want dit sou moontlik 'n tweede ineenstorting veroorsaak het," het Radebe gesê.
Altesaam vyf mans is sover uit die puin gered. Dit is nie duidelik of nog mense onder die puin vasgekeer is nie.
'n Onbekende aantal mense, wat glo besig was om kabels en metaal te steel, was binne die gebou toe dit ineengestort het. Drie kon daarin slaag om te ontsnap en het die polisie en nooddienste ontbied.